തട്ടിയ ശേഷം നിര്ത്താതെ പോകാന് ശ്രമം: സി.പി.ഐ ജില്ലാ സെക്രട്ടറിയുടെ വാഹനം ഡി.വൈ.എഫ്.ഐ പ്രവര്ത്തകര് തടഞ്ഞു: എസ്ഐ പറഞ്ഞു വിട്ട പ്രവര്ത്തകരെ സമ്മര്ദം മുറുകിയപ്പോള് വിളിച്ചു വരുത്തി കേസെടുത്തു പത്തനംതിട്ട: അപകടമുണ്ടാക്കിയ ശേഷം നിര്ത്താതെ പോകാന് ശ്രമിച്ചുവെന്ന് ആരോപിച്ച് സി.പി.ഐ ജില്ലാ സെക്രട്ടറി സഞ്ചരിച്ചിരുന്ന വാഹനം ഡി.വൈ.എഫ്.ഐ പ്രവര്ത്തകര് തടഞ്ഞു. ഇന്നലെ ഉച്ചയോടെ ടൗണില് വച്ചാണ് സംഭവം. മന്ത്രി പി. പ്രസാദ് പങ്കെടുക്കുന്ന ചടങ്ങുകള് നിരവധി ജില്ലയില് ഉണ്ടായിരുന്നു. ഇതിലെല്ലാം പങ്കെടുക്കുന്നതിന് വേണ്ടി ധൃതിയില് വരികയായിരുന്ന സി.പി.ഐ ജില്ലാ സെക്രട്ടറി എ.പി ജയന്റെ വാഹനമാണ് കുമ്മണ്ണൂരില് നിന്നുള്ള ഡി.വൈ.എഫ്.ഐ പ്രവര്ത്തകരുടെ വാഹനത്തിന് പിന്നില് ഇടിച്ചത്. അപകടം നടന്നിട്ടും വാഹനം നിര്ത്താതെ പോകാന് ശ്രമിച്ചുവെന്നാണ് ഡി.വൈ.എഫ്.ഐ പ്രവര്ത്തകര് ആരോപിക്കുന്നത്. അപകടം ഗൗനിക്കാതെ മുന്നോട്ടു പോകാന് ശ്രമിച്ച വാഹനം തടയുകയും ഡ്രൈവറെ പിടിച്ച് വെളിയില് ഇറക്കുകയും ചെയ്തു. ഇതോടെ എ.പി ജയനും വാഹനത്തില് വന്നവരുമായി വാക്കേറ്റമുണ്ടായി. എ.പി ജയന്റെ പരാതിയില് കേസെടുത്തു. പത്തനംതിട്ട സ്റ്റേഷനിലെ എസ്ഐ ഡിവൈഎഫ്ഐ പ്രവര്ത്തകരെ കേസെടുക്കാതെ വിട്ടയച്ചു. വിവരമറിഞ്ഞ് അടൂരില് നിന്ന് വന്ന സി.പി.ഐ പ്രവര്ത്തകര് ഡ്രൈവറെ മര്ദിക്കാന് ശ്രമിച്ചവര്ക്കെതിരേ നടപടി ആവശ്യപ്പെട്ട് പോലീസ് സ്റ്റേഷനില് എത്തി. പ്രതികള്ക്കെതിരേ ജാമ്യമില്ലാ വകുപ്പിട്ട് കേസെടുക്കണമെന്നായിരുന്നു ആവശ്യം. ഇതോടെ അപകടമുണ്ടാക്കി പോയവരെ പോലീസ് വിളിച്ചു വരുത്തി കേസ് എടുത്തു. ജാമ്യമില്ലാ വകുപ്പിട്ട് കേസെടുക്കണമെന്ന് നിര്ബന്ധം പിടിച്ച പ്രവര്ത്തകരെ ഇന്സ്പെക്ടര് വിരട്ടിയോടിച്ചു.